《挽顺庆使君宝章李十三丈二首 其一》
宋代·程公许

东斋嫡子巽岩孙，酝酿诗书气味醇。桃李七州春不尽，松筠一节晚弥新。

恤章峻直宁王宝，治行高推汉吏循。四尺坟前千字诔，清名不与迹俱陈。

作者简介：程公许（？—1251），字季与，一字希颖，号沧州。南宋眉州眉山（今属四川）人，一说叙州宣化（今四川宜宾西北）人。嘉定进士。历官著作郎、起居郎，数论劾史嵩之。后迁中书舍人，进礼部侍郎，又论劾郑清之。屡遭排挤，官终权刑部尚书。有文才，今存《沧州尘缶编》。